CELEX: 62011CN0084
Language: sk
Date: 2011-02-24 00:00:00
Title: Vec C-84/11: Návrh na začatie prejudiciálneho konania, ktorý podal Korkein hallinto-oikeus (Fínsko) 24. februára 2011 — Marja-Liisa Susisalo, Olli Tuomaala, Merja Ritala

14.5.2011   
            
            
               SK
            
            
               Úradný vestník Európskej únie
            
            
               C 145/9
            
         Návrh na začatie prejudiciálneho konania, ktorý podal Korkein hallinto-oikeus (Fínsko) 24. februára 2011 — Marja-Liisa Susisalo, Olli Tuomaala, Merja Ritala
   (Vec C-84/11)
   2011/C 145/13
   Jazyk konania: fínčina
   
      Vnútroštátny súd, ktorý podal návrh na začatie prejudiciálneho konania
   
   Korkein hallinto-oikeus
   
      Účastníci konania pred vnútroštátnym súdom
   
   
      Odvolatelia: Marja-Liisa Susisalo, Olli Tuomaala, Merja Ritala
   
      Ďalší účastníci konania: Helsingin yliopiston apteekki, Lääkealan turvallisuus- ja kehittämiskeskus FIMEA
   
      Prejudiciálne otázky
   
   
               1.
            
            
               Má sa článok 49 ZFEÚ, ktorý sa týka slobody usadiť sa podľa práva Únie, vykladať v tom zmysle, že použitie právnych predpisov fínskeho zákona o liečivách týkajúce sa udelenia povolenia na prevádzkovanie lekárne je s ním v rozpore, pretože sa podmienky pre zriadenie prevádzkárne Lekárne Helsinskej univerzity odlišujú od podmienok pre zriadenie prevádzkárne súkromnej lekárne takýmto spôsobom:
               
                           a)
                        
                        
                           Prevádzkáreň súkromnej lekárne možno na základe povolenia vydaného ústredným orgánom pre bezpečnosť a vývoj liečiv podľa § 52 ods. 1 zákona o liečivách zriadiť v oblasti, ktorá nemá vzhľadom na nízky počet obyvateľov dostatočné rámcové podmienky na zriadenie samostatnej lekárne, ale je v nej z dôvodov zabezpečenia zásobovania liekmi nevyhnutné prevádzkovanie lekárne, pričom súkromný farmaceut smie na základe povolenia vydaného osobitne pre každú prevádzkáreň prevádzkovať maximálne tri prevádzkárne. Naproti tomu môže Lekáreň Helsinskej univerzity zriadiť prevádzkáreň na základe povolenia vydaného ústredným orgánom pre bezpečnosť a vývoj liečiv podľa § 52 ods. 3 zákona o liečivách, pričom jeho diskrečná právomoc týkajúca sa povolenia nie je obmedzená právnymi predpismi alebo inými vnútroštátnymi ustanoveniami inak, než tým, že Lekáreň Helsinskej univerzity smie prevádzkovať maximálne 16 prevádzkární?
                        
                     
                           b)
                        
                        
                           Ústredný orgán pre bezpečnosť a vývoj liečiv je pri stanovení umiestnenia prevádzkárne súkromnej lekárne povinný zohľadniť umiestnenie jej hlavnej lekárne. Pre umiestnenie prevádzkárne Lekárne Helsinskej univerzity neexistuje obdobné ustanovenie a jej prevádzkárne sú zriadené na rôznych miestach vo Fínsku.
                        
                     
         
               2.
            
            
               V prípade, že Súdny dvor Európskej únie dospeje k názoru, že článok 49 ZFEÚ vzhľadom na odpoveď na vyššie uvedenú otázku odporuje uvedenej právnej úprave týkajúcej sa povolenia na zriadenie prevádzkárne Lekárne Helsinskej univerzity, Korkein hallinto-oikeus žiada o rozhodnutie o týchto dodatočných prejudiciálnych otázkach:
               
                           a)
                        
                        
                           Možno obmedzenie slobody usadiť sa na základe právnej úpravy týkajúcej sa povolenia na zriadenie prevádzkárne Lekárne Helsinskej univerzity odôvodniť naliehavými dôvodmi všeobecného záujmu, ktoré vyplývajú z osobitných úloh Lekárne Helsinskej univerzity týkajúcich sa zásobovania liekmi a výučby farmaceutov, ktoré sú nevyhnutné a zodpovedajú zásade proporcionality, keď sa zohľadní, že prevádzkárne Lekárne Helsinskej univerzity nemajú predpísané žiadne takéto osobitné úlohy?
                        
                     
                           b)
                        
                        
                           Vyplýva z vyššie uvedených zákonom stanovených osobitných úloh Lekárne Helsinskej univerzity, že ju možno v zmysle článku 106 ods. 2 ZFEÚ považovať za podnik, ktorý poskytuje služby všeobecného hospodárskeho záujmu, a v prípade, keď je tomu tak, odôvodňuje to výnimku z požiadaviek na predchádzajúce úradné povolenie stanovených v článku 49 ZFEÚ a v judikatúre Súdneho dvora Európskej únie, keď sa zohľadní, že prevádzkárne Lekárne Helsinskej univerzity nemajú predpísané žiadne osobitné úlohy?